  Майя Бывальцева Кунгожез утисьёслэн нуналазы, 28-тӥ куартолэзе, Ижкарын кунгожчиослэн шествизы но Гужем садын ужрадъёс ортчозы. Со сярысь кар администрацилэн пресс-службаез ивортэ. Кунгожчиослэн ӧнер нуналзылы сӥзьыса, 27-тӥ но 28-тӥ куартолэзьлы концертъёс, митингъёс, ярмарка но трос мукетыз чакламын. Праздник ужрадъёс кутскозы 27-тӥ куартолэзе 19 часын Афганистанын, Чечняын но мукет интыосын ожъёсын быремъёслы синпелет дорын. Собере Нылпи творчествоя дворецын концерт луоз. 28-тӥ куартолэзе 11 часын Ялан ӝуась тыл дорын сӥё-дано митинг ортчоз. 11 час 30 минутэ кунгожчиос оркестр шудэм улсын Максим Горький нимо гужем садэ вамыштозы. Шествие мынон дыръя 11 час 30 минутысен 12 часозь автотранспорт ветлонэз уретозы таӵе урамъёсын: Коммунаръёслэн — Наговицын урамысен Лихвинцев урамозь; Лихвинцев урамын — Коммунаръёслэн урамысенызы Пушкинской урамозь; Бородин урамын — Пушкинскойысен Максим Горький урамозь; Максим Горький урамын — Бородин урамысен Советской урамозь. 12 часысен 18 часозь Гужем садын кунгожчиос но соослэн семьяоссы понна шулдыръяськонъя, спортъя ужрадъёс ортчозы. Мылкыд карисьёс солдат ӝукез веръяны быгатозы. Озьы ик шутэтскон нуналъёсы, 27-тӥ но 28-тӥ куартолэзе, Шор площадьын но Иж тыметлэн ярдураз 7 часысен 22 часозь ярмарка ужалоз. Тегъёс: Мерлык Авто Ижкар Удмуртия праздникъёс  